Source: https://domov.sme.sk/c/1983044/verim-ze-ustavny-sud-potvrdi-pozitivnu-diskriminaciu.html
Timestamp: 2017-09-25 23:08:51+00:00
Document Index: 1177612

Matched Legal Cases: ['súd ', 'SÚD ', 'súd ', 'súd ', 'súd ', 'súd ', 'súd ']

Verím, že Ústavný súd potvrdí pozitívnu diskrimináciu - domov.sme.sk
NIKOHO NIE JE MOŽNÉ ZVÝHODŇOVAŤ, TVRDÍ MINISTER LIPŠIC. ÚSTAVNÝ SÚD ZAČNE O NÁMIETKE VLÁDY ROKOVAŤ VO ŠTVRTOK.
Verím, že Ústavný súd potvrdí pozitívnu diskrimináciu
BRATISLAVA 23. marca (SITA) - Vicepremiér Pál Csáky verí, že Ústavný súd potvrdí možnosť tzv. pozitívnej diskriminácie, ktorú ako súčasť antidiskriminačného zákona napadla na súde vláda. "Som presvedčený, ...
23. mar 2005 o 15:48 SITA
BRATISLAVA 23. marca (SITA) - Vicepremiér Pál Csáky verí, že Ústavný súd potvrdí možnosť tzv. pozitívnej diskriminácie, ktorú ako súčasť antidiskriminačného zákona napadla na súde vláda. "Som presvedčený, že (ÚS SR) rozhodne profesionálne a európsky," povedal Csáky pre agentúru SITA. Pripomenul, že časť, ktorú do zákona dostala jeho SMK, je presným znením európskej smernice. Ak by ÚS SR dal vláde za pravdu, bolo by podľa Csákyho treba zvážiť novelu príslušného článku 12 ústavy. "Ale najskôr si musíme počkať na rozhodnutie Ústavného súdu." Antidiskriminačný zákon považuje za funkčný. Národné stredisko pre ľudské práva konalo dosiaľ v 23 prípadoch, niektoré z nich sú na súde.
Ústavný súd sa začne námietkou vlády zaoberať vo štvrtok. Podanie inicioval minister spravodlivosti Daniel Lipšic. Je presvedčený, že nie je možné nikoho zvýhodňovať ani znevýhodňovať z rasových, etnických alebo iných dôvodov. Každá diskriminácia je zlá, či už ide o negatívnu alebo pozitívnu, tvrdí Lišpic.
Podanie vlády bude podľa viacerých právnikov úspešné a súd uzná nesúlad tohto paragrafu s ústavou. "Ústava jednoznačne hovorí o rovnosti všetkých ľudí," povedal pre SITA vedúci Katedry štátneho práva Právnickej fakulty Univerzity Komenského v Bratislave Marian Posluch. Vedúca Katedry ústavného a správneho práva Univerzity Pavla Jozefa Šafárika v Košiciach Ľudmila Somorová si myslí, že Ústava pripúšťa pozitívnu diskrimináciu vo vzťahu k menšinám, ale týka sa špecifických práv v kultúre, vzdelávaní, združovaní a informáciách. Kladie sa v nej pritom dôraz na možnosť používania menšinových jazykov pri uplatňovaní spomínaných práv.